NVG voer stryd teen Guptas tot in DubaiAjay en Atul Gupta (Foto: ANA) Die Nasionale Vervolgingsgesag (NVG) het volgens berigte die stryd teen die omstrede Gupta-familie nou tot in Dubai geneem waar hulle die regering van die Verenigde Arabiese Emirate (VAE) gevra het om R169 miljoen te bevries wat die familie na bewering gesteel en uit Suid-Afrika geneem het. City Press berig ŉ senior aanklaer wat op die saak werk het aan die koerant gesê die NVG is oortuig dat owerhede in Dubai hul samewerking sal gee. Dit is die eerste amptelike stap wat deur wetstoepassingsagentskappe gedoen is om die Guptas tot in Dubai te vervolg waar die familie na bewering ŉ R331 miljoen se herehuis besit. Dit kom ná ŉ hooggeregshof vandeesweek in die guns van die batebeslagsleggingseenheid beslis het dat ŉ bevriesingsbevel wat vroeër vanjaar toegestaan is na R250 miljoen verhoog kan word. Dit is die bedrag wat die Gupta-familie na bewering deur die Vrystaat se Estina-suiwelplaasprojek gesteel het. Die geld was veronderstel om plaaslike boere te help. City Press het met Phaladi Shuping, die Vrystaatse woordvoerder van die NVG, gepraat, wat aan die koerant gesê het daar word vermoed dat die R169 miljoen geld is wat nie tans in Suid-Afrika is nie, maar op bedrieglike wyse uit die land geneem is. Volgens die berig sal dié geld bevries word indien die VAE-regering instem, maar moet hierdie vlak van samewerking met Dubai se wetstoepassingagentskappe eers bewerkstellig word.